**Obavijest o provođenju sveučilišnog izbornog predmeta**

**„Vršnjačka potpora studentima s invaliditetom“**

**u ak. god. 2022./2023.**

Poštovane studentice i studenti,

u nastavku su informacije o sveučilišnom izbornom predmetu **„Vršnjačka potpora studentima s invaliditetom“**, dostupnom za upis svim studentima koji su upisani na bilo koju sastavnicu (fakultet/akademiju) Sveučilišta u Zagrebu na preddiplomskoj, diplomskoj ili poslijediplomskoj razini studija.

Nositelj predmeta je Sveučilište u Zagrebu, a izvoditelj Edukacijsko-rehabilitacijski fakultet Sveučilišta u Zagrebu. Predmet se održava u dva dijela: prvi dio se odnosi na pripremnu radionicu (koja se održava na početku semestra – tijekom vikenda), a drugi na pružanje vršnjačke potpore i redovite grupne konzultacije – superviziju.

Predmet traje **jedan semestar** te nosi **5 ECTS** bodova.

Uvjet za upis je poznavanje studenta s invaliditetom (za potrebe ovoga predmeta - studenta s oštećenjem vida, sluha ili motorike) kojem je potrebna vršnjačka potpora te koji pristaje da mu upravo Vi pružate potporu („par“). Također, potrebno je da kao „par“ budete s istog studijskog programa i iste studijske godine.

Primjeri potpore u akademskom okruženju uključuju potporu pri dolasku na fakultet, kretanju po prostoru fakulteta, pisanju bilježaka s predavanja, rješavanju administrativnih procedura, praćenju nastave (npr. verbalno opisivanje vizualnih sadržaja), potporu u različitim socijalnim situacijama poput posredovanja u komunikaciji, osobnu potporu prema potrebi i dogovoru i sl.

Za sve dodatne informacije možete se javiti **Uredu za studente s invaliditetom** Sveučilišta u Zagrebu:

**Studentsko naselje „Stjepan Radić“, Jarunska 2, Zagreb**

**(prizemlje 12. paviljona)**

**e-mail: uredssi@unizg.hr**

**tel.: 01/ 4564 405, mob. 099 4593 578**